GEL มั่นใจปี 58 turnaround คาดรายได้โต 30% รับกำลังผลิตใหม่
GEL มั่นใจปี 58 turnaround คาดรายได้โต 30% รับกำลังผลิตใหม่
28 เม.ย. 2558

นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า บริษัทมั่นใจว่าผลการดำเนินงานในปีนี้จะกลับมาเทิร์นอะราวด์ โดยคาดว่ารายได้รวมจะเพิ่มขึ้นประมาณ 30% เมื่อเทียบกับปีก่อน หลังจากโรงงานใหม่กำลังจะเริ่มเดินเครื่องการผลิตในเดือนพ.ค.นี้ จะส่งผลให้กำลังการผลิตของผนังคอนกรีตสำเร็จรูป (Precast) เพิ่มเป็น 1 ล้านตารางเมตร/ปี จากเดิมที่มีกำลังการผลิต 2 แสนตารางเมตร/ปี
ขณะที่ปัจจุบันบริษัทมีมูลค่างานในมือ (Backlog) ประมาณ 1,000 ล้านบาท คาดว่าจะทยอยรับรู้ในปีนี้ทั้งหมด และยังอยู่ระหว่างเดินหน้าประมูลงานใหม่ๆอย่างต่อเนื่อง เพื่อสร้างการเติบโตที่ยั่งยืนให้กับบริษัท
อนึ่ง ในปี 57 GEL มีกำไรสุทธิ 185.71 ล้านบาท ลดลงจากกำไรสุทธิ 258.63 ล้านบาทในปี 56 ซึ่งที่ประชุมสามัญผู้ถือหุ้นมีมติอนุมัติจ่ายเงินปันผลสำหรับผลการดำเนินงานประจำปี 57 ในอัตราหุ้นละ 0.01 บาท (หนึ่งสตางค์) รวมเป็นเงินทั้งสิ้น 55,628,767.82 บาท โดยกำหนดวันที่ไม่ได้รับสิทธิปันผล (XD) คือวันที่ 28 เม.ย. 58 และกำหนดจ่ายปันผลวันที่ 22 พ.ค.58 นับเป็นการอนุมัติจ่ายปันผลครั้งแรกในรอบ 18 ปี